# Francesc Vidal i Gomà

Francesc Vidal i Gomà (Barcelona, 19 de novembre de 1894 - Barcelona, 25 març de 1970) fou un pintor català que realitzà obra mural, especialitat que ensenyà a l'Escola Massana de Barcelona, i també pintura de cavallet.

## Biografia

Va néixer al carrer Sant Pere Mes Alt de Barcelona, fill del pintor Joan Vidal i Riera (1864-1947), natural de Barcelona, i d'Àngela Gomà i Mora, natural de la Vila de Gràcia.
Realitzà els primers estudis a l'escola primària de Sant Josep, situada a la Ronda de Sant Antoni de Barcelona, on coincidí amb l'escultor Rafael Solanic i Bàlius, el ceramista Josep Llorens i Artigas i el pintor i crític d'art Joan Cortés. La vocació pel dibuix i la pintura el van portar a estudiar a l'escola de Francesc d'Assís Galí. Més tard va ingressar al Cercle Artístic de Sant Lluc, on es relacionà amb els Amics de l'Art Litúrgic. Amb Pere Daura i Emili Bosch i Roger fundà l'Agrupació d'Artistes Catalans.
Francesc Vidal passà molt de temps a París on rebé les influències, primer de l'obra de Paul Cézanne i finalment de manera destacada de Henry-Eugène Delacroix, pintor d'estil academicista i noucentista.
Va ser professor a l'Escola Massana de Barcelona des dels seus inicis.

## Obra

Si bé se'n coneixen obres paisatgistes, retrats, natures mortes i altres, els murals de tipus religiós van representar el segment més important del seu treball. Se'n troben a:
* Església de Sant Vicenç a Mollet del Vallès. Sant Sopar en el frontis de la Capella del Santíssim.
* Parròquia de Santa Maria a Arenys de Mar. Fresc representant el baptisme de Jesús, part d'un projecte general del pintor Josep Obiols.
* Església parroquial de Santa Maria a Olost. Decoració del presbiteri.
* Església del Sagrat Cor a Sant Guim de Freixenet.
* Sant Pere de Lavern al terme municipal de Subirats.
* Cripta de l'Església parroquial de Sant Miquel de Cardona. Mosaic dissenyat per Francesc Vidal i Gomà.

## Notes

* ↑ Joan Ventura, en el seu escrit, l'anomena "Associació d'Artistes Catalans", però en totes les altres referències, com ara els repertoris d'exposicions publicats per l'IEC, apareix amb la denominació "Agrupació".

## Referències

* 1 2 Registre de Naixements de l'Ajuntament de Barcelona, any 1894, número de registre 6491.
* ↑ Registre de Defuncions de l'Ajuntament de Barcelona, any 1970, llibre 092, número de registre 152.
* 1 2 3 4 Ventura i Maynou, Joan «Francesc Vidal i Gomà. Pintor» (pdf). Notes. Centre d'Estudis Molletans [Mollet del Vallès], 10, 1996, pàg. 193-196. ISSN: 1578-6609 [Consulta: 8 març 2016].
* ↑ Fontbona, Francesc (dir.); Montmany, Antònia; Navarro, Montserrat; Tort, Marta. Repertori d'exposicions individuals d'art a Catalunya (fins a l'any 1938). Barcelona: Institut d'Estudis Catalans, 1999 (Memòries de la Secció Històrico-Arqueològica). ISBN 84-7283-444-1.
* ↑ Fontbona, Francesc (dir.); Montmany, Antònia; Cosoo, Teresa; López, Cristina. Repertori de catàlegs d'exposicions col·lectives d'art a Catalunya (fins a l'any 1938). Barcelona: Institut d'Estudis Catalans, 2002 (Memòries de la Secció Històrico-Arqueològica). ISBN 84-7283-661-4.
* ↑ «Paisajistas españoles del siglo XIX yXX» (en castellà). [Consulta: 8 març 2016].
* ↑ «Maestros españoles del retrato» (en castellà). [Consulta: 8 març 2016].
* ↑ «Església del Sagrat Cor de Sant Guim de Freixenet». Relats en català, 21-05-2015. [Consulta: 8 març 2016].
* ↑ «Mosaic artístics Egara». [Consulta: 8 març 2016].